Keskikenttäpelaaja liittyy Zulte Waregemin riveihin.

Jalkapalloliigan Kuopion Palloseuran 22-vuotias keskikenttäpelaaja Urho Nissilä siirtyy Belgian pääsarjaseuran Zulte Waregemin riveihin, kertoo Savon Sanomat.

Nissilää ei siis enää nähdä tällä kaudella KuPS:n riveissä.

Seurat eivät ole julkistaneet siirtoa vielä, mutta Savon Sanomat kirjoittaa, että ”tiettävästi kaupassa liikkuu suurin summa, joka Kuopiosta lähteneestä pelaajasta on koskaan maksettu”.

Nissilä on pelannut liigaa kaudesta 2015 alkaen. Viime kaudella hän iski yhdeksän maalia, ja tällä kaudella hän on pelannut KuPS:n kaikki 14 ottelua ja tehnyt yhden maalin.

Zulte Waregem sijoittui päättyneellä kaudella Belgian liigan runkosarjassa yhdeksänneksi.

Jatkopeleissä se pääsi lähelle ensi kauden Eurooppa-liigaan oikeuttavaa paikkaa, mutta jäi kuitenkin niukasti ulos eurokentiltä.